### NN 88/2022 (29.7.2022.), Obvezatne upute broj LN I - redoslijed izbornih radnji i tijek rokova za provedbu prijevremenih izbora za općinskog načelnika Općine Čeminac

DRŽAVNO IZBORNO POVJERENSTVO REPUBLIKE HRVATSKE

1374

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 28. srpnja 2022. donijelo je

OBVEZATNE UPUTE BROJ LN I

REDOSLIJED IZBORNIH RADNJI I TIJEK ROKOVA ZA PROVEDBU PRIJEVREMENIH IZBORA ZA OPĆINSKOG NAČELNIKA OPĆINE ČEMINAC

1. Odlukom Vlade Republike Hrvatske o raspisivanju prijevremenih izbora za općinskog načelnika Općine Čeminac, klasa: 022-03/22-04/304, urbroj: 50301-21/32-22-2, od 28. srpnja 2022., raspisani su prijevremeni izbori za općinskog načelnika Općine Čeminac (dalje: prijevremeni izbori).

Odluka Vlade Republike Hrvatske stupa na snagu 18. kolovoza 2022.

Prijevremeni izbori će se održati u nedjelju, 18. rujna 2022.

2. Rokovi teku od

19. kolovoza 2022. u 00:00 sati.

3. Prijedlozi kandidatura za izbor općinskog načelnika Općine Čeminac moraju prispjeti Općinskom izbornom povjerenstvu Općine Čeminac u roku od 14 dana od dana stupanja na snagu odluke o raspisivanju prijevremenih izbora, dakle do

1. rujna 2022. do 24:00 sata.

(članak 21. stavak 1. Zakona)

4. Općinsko izborno povjerenstvo Općine Čeminac sastavit će i objaviti zbirnu listu pravovaljano predloženih kandidatura za izbor općinskog načelnika Općine Čeminac (dalje: zbirna lista), u lokalnim sredstvima javnog priopćavanja i tisku, na oglasnoj ploči i mrežnoj stranici Općine Čeminac u roku od 48 sati od isteka roka za kandidiranje, dakle do

3. rujna 2022. do 24:00 sata.

(članak 26. stavak 1. Zakona)

5. Općinsko izborno povjerenstvo Općine Čeminac dostavit će Državnom izbornom povjerenstvu zbirnu listu radi objave cjelovite informacije o svim kandidaturama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirne liste te traje zaključno do 24 sata prije dana održavanja izbora, dakle do

16. rujna 2022. do 24:00 sata.

(članak 35. stavak 1. Zakona)

7. Zabrana izborne promidžbe (izborna šutnja), javno predstavljanje i obrazlaganje izbornih programa sudionika biračima, nagovaranje birača da glasuju za određenog kandidata, objavljivanje procjena izbornih rezultata, kao i objavljivanje prethodnih, neslužbenih rezultata izbora, izjava i intervjua sudionika izborne promidžbe te navođenje njihovih izjava ili pisanih djela traje

od 17. rujna 2022. u 00:00 sati

do 18. rujna 2022. u 19:00 sati.

(članak 35. stavak 3. Zakona)

8. Općinsko izborno povjerenstvo Općine Čeminac objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja prijevremenih izbora, dakle do

2. rujna 2022. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena Općinskom izbornom povjerenstvu Općine Čeminac najkasnije 12 dana prije održavanja prijevremenih izbora, dakle do

5. rujna 2022. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju Općinskom izbornom povjerenstvu Općine Čeminac u zadanom roku, Općinsko izborno povjerenstvo Općine Čeminac samostalno će odrediti članove biračkih odbora.

(članak 42. stavak 6. Zakona)

10. Općinsko izborno povjerenstvo Općine Čeminac mora imenovati članove biračkih odbora najkasnije 10 dana prije dana održavanja prijevremenih izbora, dakle do

7. rujna 2022. do 24:00 sata.

(članak 44. stavak 2. Zakona)

11. Glasovanje traje neprekidno

18. rujna 2022. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom Općinskom izbornom povjerenstvu Općine Čeminac, a najkasnije u roku od 12 sati od zatvaranja biračkih mjesta, dakle do

19. rujna 2022. do 7:00 sati.

(članak 65. Zakona)

13. Općinsko izborno povjerenstvo Općine Čeminac utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

19. rujna 2022. do 19:00 sati.

14. Općinsko izborno povjerenstvo Općine Čeminac objavljuje bez odgode rezultate izbora sukladno člancima 101. i 102. Zakona.

(članci 101. i 102. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 18. kolovoza 2022.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/22-01/45

Urbroj: 507-03/02-22-1

Zagreb, 28. srpnja 2022.

Predsjednik
 mr. sc. Radovan Dobronić, v. r.